**Nissedal KrF - politisk program, 2023-2027**

***Det er KrF si oppfatning at me jamt over har eit godt tenestetilbod i Nissedal kommune.***

***Innafor berekraftige økonomiske rammer ynskjer Nissedal KrF å vidareføre dette ved mellom anna å arbeide for fylgjande :***

Næring, turisme og arbeidsliv:

* For å fremje ei berekraftig arealforvalting meiner me at totale talet på hytter skal ikkje overskyte det som allereie er regulert. Nye område må i så fall «vekslast» med utgåande, uutbygde felt
* Fylgje opp vedtak om å ta ut regulerte hyttefelt av kommunen sin arealplan som ikkje blir starta opp innan gitt frist
* Arbeide for å avgrense uheldige miljøkonsekvensar ved hyttebygging
* Vere støttespelar for dei som driv eller vil starte med primærnæring
* Sørge for gode rammer og rådgiving til næringsutvikling
* Alltid ha byggjeklart næringsareal tilgjengeleg for nyetablering
* Kommunale tiltak for turisme bør skje i samarbeid og forståing med lokalbefolkninga
* Utvikle fleire aktivitetar for besøkande i området Tveitsund og dei andre grendene
* Ja til sundagsstengte bemanna butikkar

Nissedal kommune som arbeidsgjevar og tenesteyter:

* Det bør utgreiast å gjeninnføre ei stilling for overordna personalansvar i kommunen
* Aktiv politikk for å sikre rekruttering av, og å behalde kvalifisert personale i kommunal sektor
* Leggje til rette for kompetanseutvikling av dei tilsette
* Tilby fleire lærlingkontraktar i kommunen
* Arbeide for betre kommunikasjon mellom kommuneadministrasjonen og innbyggjarane
* Vektlegge lokaldemokrati i ei eventuell vidareføring/utviding av interkommunalt samarbeid på samarbeidsområde som vil gje eit styrka kommunalt tenestetilbod
* Kommunen skal ikkje servere alkohol ved sine arrangement

Gode oppvekstvilkår:

* Oppretthalde ein desentralisert barnehage- og skulestruktur
* Gjere det enklare, også økonomisk, for føresette å velje utsett skulestart for 6-åringar, i samråd med barnehage, skule og ev. andre instansar
* La skulen kunne leggje til rette for meir frileik og leikbasert læring, særleg på dei yngste trinna
* Sørge for at storskulen ved Tveit skule/Nissedal ungdomsskule blir utbygd og tilfredsstiller dagens (og morgondagens) krav og behov
* Skulen skal fortsatt bruke lekser som eit pedagogisk verkemiddel

Kyrkje, kultur og frivillig arbeid:

* Sørge for vidareføring av den mangfaldige og frivillige aktiviteten, både i Nissedal Frivilligsentral og lag/foreiningar, gjennom oppmuntring, tilrettelegging og økonomisk støtte
* Vidareutvikle aktiviteten i fritidsklubben og kulturskulen
* Stø rusfrie arrangement for ungdom
* Sikre gode kår for kyrkjene, m.a. med nødvendig vedlikehald

Integrering:

* Vere positive til å ta imot ny landsmenn som treng vern og ein ny start
* Arbeide for fortsatt høg kvalitet på språkopplæring og god integrering av flyktningar
* Sørge for godt samarbeid med lokalt næringsliv med tanke på sysselsetting av flyktningar

Bustadpolitikk:

* Alltid kunne tilby attraktive tomter for bustadbygging i heile kommunen
* Kommunen må samarbeide med private aktørar om å leggje til rette for bustadar i Tveitsund som kan fungere for personar med nedsett funksjonsevne og eldre
* Halde eigedomsskatten på så lågt nivå som mogleg
* Oppretthalde reglane for 0-konsesjon (buplikt)

Samferdsel:

* Halde oppe trykket med å få ferdig reguleringsplan for Treungen Sør
* Arbeid for at ny bru på RV41 skal gå over Øyna (jf. gamal reguleringsplan)
* Oppretthalde det interkommunale samarbeidet for å fullføre opprustinga av heile RV41
* Sikre fergeforbindelsen over Fjonesundet
* Fylgje opp fylkeskommunen sitt vedlikehaldsansvar for fylkesvegar i kommunen
* Fylgje opp kommunens eigen trafikksikringsplan

Verdig alderdom:

* Arbeide for å innføre nattevakt i heimesjukepleia
* Opprette dagtilbod for personar med demens og heimbuande eldre med behov
* Fylgje opp omsorgsplanen som vart vedtatt førre periode

Folkehelse:

* Oppretthalde og vidareutvikle tilbodet ved Mila og KVITO
* Vidareføre det førebyggjande arbeidet innanfor folkehelse, mellom anna ved å vere støttespelar for arrangement som bidrar til auka fysisk aktivitet i alle aldrar
* Samarbeid med ulike instansar når det gjeld psykisk helse blant unge, til dømes samtalegrupper og liknande

Sikkerheit og beredskap:

* Kommunen skal ha tett samarbeid med beredskapstenestene i saker der vedtak kan ha innverknad på desse tenestene
* Vere påverkar for at kommunen fortsatt skal ha ei god ambulanseteneste, og at kommunen skal behalde politistasjonen
* Sørge for at kompetanse og utstyr i det lokal brannvesenet tilfredsstiller krav og behov